Henricus, Dei gratia, Autissiodor. episcopus: omnibus ad quos littere presentes pervenerint, in Domino salutem. Noverint universi quod dilectus noster magister Petrus Porrete canonicus Autissiodorensis in nostra presentia constitutus, dedit in perpetuam eleemosynam monialibus beate Marie de Cellis tria stalla que habebat in mercato Autissiodorensi in quibus venduntur corium et sotulares de vacca, et eas investivit de illis ob remedium anime sue et animarum patris et matris sue quorum anniversaria celebrabunt moniales predicte in conventu; et pro predicto magistro missam de Sancto-Spiritu in conventu in crastino Sancti-Hilarii, et infra octabas ejusdem festi quandiu ipse vixerit, eo mortuo officium pro defunctis annuatim in anniversario ejus celebrabunt. Istam donationem laudamus et approbamus, salvis conventionibus que de eisdem stallis debentur. In cujus rei memoriam ad petitionem prefati Petri et predictarum monialium presentes litteras fecimus annotari, et sigilli nostri munimine roborari. Actum anno Domini millesimo ducentesimo vicesimo secundo, mense januario in crastino Epiphanie.